তথ্যবিবরণী নম্বর : ৩৫০৪

**মুক্তিযুদ্ধে কলকাতার সাংবাদিকদের ভূমিকা চিরস্মরণীয়**

 **-- কলকাতায় তথ্যমন্ত্রী**

কলকাতা (ভারত), ৩০ ভাদ্র (১৪ সেপ্টেম্বর) :

‘মুক্তিযুদ্ধে কলকাতার সাংবাদিকদের অসীম সাহসী ভূমিকা চিরস্মরণীয়’ বলেছেন তথ্যমন্ত্রী ড. হাছান মাহ্‌মুদ।

আজ কলকাতা প্রেস ক্লাব মিলনায়তনে ‘বাংলাদেশের মুক্তিযুদ্ধ : কলকাতার সাংবাদিকরা ও প্রেস ক্লাব কলকাতা’ গ্রন্থের ওপর প্রেস ক্লাব আয়োজিত বিশেষ আলোচনা সভায় প্রধান অতিথির বক্তব্যে তথ্যমন্ত্রী একথা বলেন।

মন্ত্রী বলেন, ‘বাংলাদেশের মুক্তিযুদ্ধের সময় প্রায় এক কোটি মানুষ ভারতে আশ্রয় নিয়েছিল। ভারতীয় সৈন্যরা যখন তৎকালীন পাকিস্তানি হানাদার বাহিনীর বিরুদ্ধে যুদ্ধ করতে বাংলাদেশে প্রবেশ করে, তখন বাংলাদেশের মানুষ ছিল উল্লসিত। ভারতের কাছে আমরা কৃতজ্ঞ। আর কলকাতার সাংবাদিকবৃন্দ যে সাহসিকতার সাথে যুদ্ধে এবং যুদ্ধের সংবাদ সংগ্রহ ও পরিবেশন করেছেন, ইতিহাসে তা স্বর্ণাক্ষরে লেখা রয়েছে।’

উপমহাদেশের সর্বপ্রাচীন প্রেস ক্লাব হিসেবে কলকাতা প্রেস ক্লাবের ৭৫ বছর পূর্তি উপলক্ষে তাদের অভিনন্দন জানিয়ে তথ্যমন্ত্রী বলেন, ‘ইতিহাস যেন না হারিয়ে যায়, সেজন্য ইতিহাসের সাক্ষী এই বর্ষীয়ান সাংবাদিকবৃন্দের কথন সংগ্রহে রাখা একান্ত জরুরি। বাংলাদেশের মুক্তিযুদ্ধ : কলকাতার সাংবাদিকরা ও প্রেস ক্লাব কলকাতা’ গ্রন্থটি সেই কাজটিই করেছে।’

ইতিহাসের প্রয়োজনে গ্রন্থটির দ্বিতীয় সংস্করণ প্রকাশে সার্বিক সহায়তার আশ্বাস দেন ড. হাছান
মাহ্‌মুদ।

কলকাতা প্রেস ক্লাব সভাপতি স্নেহাশীষ সুরের সভাপতিত্বে অনুষ্ঠানে আমন্ত্রিত অতিথি হিসেবে কলকাতায় বাংলাদেশের উপ-হাইকমিশনার তৌফিক হাসান, বাংলাদেশের স্বাধীনতা যুদ্ধে অবদানের জন্য স্বীকৃতিপ্রাপ্ত জ্যেষ্ঠ সাংবাদিকদের মধ্যে তরুণ গাঙ্গুলি, মানস ঘোষ, দিলীপ চক্রবর্তী, ড. পার্থ চট্টোপাধ্যায়, সুখরঞ্জন দাশগুপ্ত, উপেন তরফদার, প্রেস ক্লাবের সাধারণ সম্পাদক কিংশুক প্রামাণিক বক্তব্য রাখেন।

**‘বঙ্গবন্ধুই বাংলাদেশ’**

 সন্ধ্যায় আইসিসিআর মিলনায়তনে বাংলাদেশ উপহাইকমিশন আয়োজিত ‘বঙ্গবন্ধু ও বাংলাদেশ’ শীর্ষক চিত্রকর্ম প্রদর্শনী উদ্বোধন করেন তথ্যমন্ত্রী ড. হাছান মাহ্‌মুদ।

আইসিসিআর পরিচালক গৌতম দে, কলকাতায় বাংলাদেশ উপহাইকমিশনার তৌফিক হাসান, গণমাধ্যম গবেষক ড. পবিত্র সরকার, বাংলাদেশ প্রেস ইনস্টিটিউট পরিচালনা পর্ষদ সভাপতি আবেদ খান এ সময় বক্তব্য রাখেন।

ড. হাছান মাহ্‌মুদ বলেন, ‘বঙ্গবন্ধুই বাংলাদেশ। বাঙালির ইতিহাস প্রায় পাঁচ হাজার বছরের পুরনো হলেও তাদের কোনো জাতিরাষ্ট্র ছিল না। বঙ্গবন্ধু শেখ মুজিবুর রহমানই বাঙালির স্বতন্ত্র জাতিসত্তার উন্মেষ ঘটিয়ে একটি জাতিরাষ্ট্র প্রতিষ্ঠা করেন। নবাব সিরাজ উদ্দৌলাকে বাংলার শেষ নবাব বলা হলেও, তাঁর ভাষা ও তাঁর অন্দরের ভাষা বাংলা ছিল না।’

‘বঙ্গবন্ধুর জন্মশতবর্ষ উদযাপন উপলক্ষে বাঙালি জাতির পিতা বঙ্গবন্ধু ও বাংলাদেশভিত্তিক এ চিত্রকর্ম প্রদর্শনী আয়োজনের জন্য উপহাইকমিশন ও আইসিসিআরকে ধন্যবাদ’ জানিয়ে মন্ত্রী বলেন, ‘যতদিন বাংলাদেশ থাকবে, ততদিন বাংলাদেশের মানুষ তাদের মুক্তিযুদ্ধে কলকাতা তথা ভারতের অবদান কৃতজ্ঞতার সাথে স্মরণ করবে।’

দু’দেশের চিত্রশিল্পীদের আঁকা ৪০টি চিত্রকর্ম তিনদিনব্যাপী এ প্রদর্শনীতে স্থান পেয়েছে।

বাংলাদেশ চলচ্চিত্র উন্নয়ন কর্পোরেশনের ব্যবস্থাপনা পরিচালক আবদুল করিম, চলচ্চিত্র প্রকাশনা অধিদপ্তরের মহাপরিচালক মোহাম্মদ ইসতাক হোসেন, চলচ্চিত্র পরিচালক সমিতির সভাপতি মুশফিকুর রহমান গুলজার, তথ্যমন্ত্রীর একান্ত সচিব আরিফ নাজমুল হাসান, উপসচিব ইকরামুল হক, উপহাইকমিশনের প্রথম সচিব-প্রেস মোঃ মোফাখখারুল ইকবাল অনুষ্ঠানে উপস্থিত ছিলেন।

এর আগে কলকাতায় শুক্রবার সন্ধ্যায় কলকাতায় পৌঁছে তথ্যমন্ত্রী ড. হাছান রবীন্দ্র তীর্থে আয়োজিত ইন্দো-বাংলা সম্মেলনের উদ্বোধনী সভায় প্রধান অতিথির বক্তৃতা করেন। আগামীকাল মন্ত্রী আগরতলায় প্রথমাবারের মতো বাংলাদেশ চলচ্চিত্র উৎসব উদ্বোধন করবেন।

#

আকরাম/নাইচ/মোশারফ/সেলিম/২০১৯/২১.৩০ ঘণ্টা

তথ্যবিবরণী নম্বর : ৩৫০৩

**ডিজিটাল প্রযুক্তি হচ্ছে চতুর্থ শিল্প বিপ্লবের চ্যালেঞ্জ মোকাবিলার চালিকাশক্তি**

 **-- মোস্তাফা জব্বার**

ঢাকা, ৩০ ভাদ্র (১৪ সেপ্টেম্বর) :

ডাক ও টেলিযোগাযোগ মন্ত্রী মোস্তাফা জব্বার বলেছেন, চতুর্থ শিল্প বিপ্লবের বৈশ্বিক চ্যালেঞ্জ মোকাবিলার ডিজিটাল প্রযুক্তি হচ্ছে মূল চালিকাশক্তি। জনগণের দোরগোড়ায় দ্রুতগতির ইন্টারনেট পৌঁছে দিতে বিটিসিএল-সহ সংশ্লিষ্ট প্রতিষ্ঠানসমূহ কতটা প্রস্তুত তা যথাযথভাবে নিরূপণের মাধ্যমে ভবিষ্যৎ কর্মপরিকল্পনা প্রণয়নের জন্য তিনি সংশ্লিষ্টদের নির্দেশ দেন।

মন্ত্রী আজ রাজধানীর ঢাকা ক্লাবে প্রযুক্তি প্রতিষ্ঠান হুয়াওয়ে ও জেডটিই-এর সহযোগিতায় বিটিসিএল আয়োজিত আনলকিং পটেনশিয়ালস্ ফর বেটার ফিউচার শীর্ষক দিনব্যাপী সেমিনারের সমাপনী অনুষ্ঠানে প্রধান অতিথির বক্তৃতাকালে এ নির্দেশ দেন।

টেলিযোগাযোগ মন্ত্রী উদ্ভাবনকে একটি জাতির ভবিষ্যৎ আখ্যায়িত করে বলেন, প্রতিষ্ঠান সংশ্লিষ্টদের ভাবতে হবে সামনের জন্য তারা কতটা প্রস্তুত। যদি চতুর্থ শিল্পবিপ্লবের জন্য আমাদের প্রস্তুতির ঘাটতি থাকে তবে তা পূরণ করতে হবে। না পারলে টিকে থাকা অসম্ভব। তিনি আত্মবিশ্বাসের সাথে কাজ করার আহ্বান জানিয়ে সংশ্লিষ্ট কর্মকর্তাদের উদ্দেশ্যে বলেন, স্বপ্ন দেখুন, স্বপ্ন বাস্তবায়ন করুন, কেউ আমাদের অগ্রযাত্রা থামাতে পারবে না।

মন্ত্রী বিটিসিএল ল্যান্ডফোনের লাইনরেন্ট বাতিল ও ১৫০ টাকায় যেমন খুশি কথা বলার ঘোষিত প্যাকেজের সুফল তুলে ধরে বলেন, এখন ল্যান্ডফোনের চাহিদা প্রতিদিনই বাড়ছে। লাইন মেরামত-সহ সেবার মান নিশ্চিত করতে পারলে বিটিসিএল ঘুরে দাঁড়াবেই।

#

শেফায়েত/নাইচ/সঞ্জীব/সেলিম/২০১৯/১৯০০ ঘণ্টা

তথ্যবিবরণী নম্বর : ৩৫০২

**বিএনপি জামায়াত সরকারের উন্নয়ন কার্যক্রমকে সর্বদা বাধাগ্রস্ত করার চেষ্টায় রত**

 **-সমাজকল্যাণ মন্ত্রী**

ঢাকা, ৩০ ভাদ্র (১৪ সেপ্টেম্বর)

 সমাজকল্যাণ মন্ত্রী নুরুজ্জামান আহমেদ বলেছেন, বিএনপি জামায়াত সরকারের উন্নয়ন কার্যক্রমকে সর্বদা বাধাগ্রস্ত করার চেষ্টায় রত। সবাই ঐক্যবদ্ধ থাকলে বিএনপি জামায়াত অপশক্তি সরকারের চলমান উন্নয়নকে বাধাগ্রস্ত করতে পারবে না।

 মন্ত্রী আজ রাজধানীর আগারগাঁওয়ে সমাজসেবা অধিদফতরে বাংলাদেশ সমাজসেবা কর্মচারী কল্যাণ সমিতির নবনির্বাচিত কমিটির অভিষেক অনুষ্ঠানে প্রধান অতিথির বক্তব্যে এসব কথা বলেন।

 বাংলাদেশ সমাজসেবা কর্মচারী কল্যাণ সমিতির চেয়ারম্যান মোঃ ওমর ফারুকের সভাপতিত্বে অনুষ্ঠানে অন্যান্যের মধ্যে বক্তব্য রাখেন সমাজসেবা অধিদফতরের মহাপরিচালক গাজী মোহাম্মদ নুরুল কবির ও বাংলাদেশ সমাজসেবা অফিসার্স এসোসিয়েশনের মহাসচিব শাফায়েত হোসেন তালুকদার।

 মন্ত্রী বলেন, প্রধানমন্ত্রী শেখ হাসিনার উদ্যোগে সামাজিক নিরাপত্তা বেষ্টনীর আওতায় বয়স্ক ভাতা , বিধবা ভাতা, প্রতিবন্ধী ভাতা-সহ বিভিন্ন সহায়তা দেয়া হচ্ছে। ভাতা প্রদান কার্যক্রমে অনিয়ম বরদাস্ত করা হবে না। দুর্নীতি ও অনিয়মকারীদের কঠোর শাস্তির আওতায় আনা হবে।

#

জাকির/নাইচ/সঞ্জীব/শামীম/২০১৯/১৯১৭ ঘণ্টা

তথ্যবিবরণী নম্বর : ৩৫০১

**জৈব নিরাপত্তা বিধানে বাংলাদেশ প্রতিশ্রুতবদ্ধ**

 **--কৃষিমন্ত্রী**

ঢাকা, ৩০ ভাদ্র (১৪ সেপ্টেম্বর)

 কৃষি মন্ত্রী ড. মোঃ আব্দুর রাজ্জাক বলেন, বাংলাদেশ জাতিসংঘ জীববৈচিত্র্য সনদের আওতায় গৃহীত জৈব নিরাপত্তা বিষয়ক কার্টাগেনা চুক্তি অনুযায়ী জৈব নিরাপত্তা বিধানের বিষয়ে প্রতিশ্রুতিবদ্ধ। বাংলাদেশ-সহ বিশ্বের ১৭০ টি দেশ কার্টাগেনা চুক্তিতে স্বাক্ষর করেছে।

 আজ রাজধানীর ওয়েস্টিন হোটেলে আয়োজিত ৩ দিনব্যাপী 7th Annual South Asia Biosafety Conference এর উদ্বোধন অনুষ্ঠানে মন্ত্রী এসব কথা বলেন।

 মন্ত্রী বলেন, আধুনিক জীব প্রযুক্তির অপার সম্ভাবনা ও সুফলের পাশাপাশি পৃথিবীব্যাপী এর ঝুঁকির বিষয়ে চলছে নানা গবেষণা। প্রযুক্তি সংশ্লিষ্ট সকল গবেষণা এবং এর প্রয়োগ যাতে মানুষ ও অন্যান্য জীবের কল্যাণে লাগে সেই চেষ্টা অব্যাহত রাখতে হবে।

 মন্ত্রী আরো বলেন, বাংলাদেশ ইতোমধ্যে বায়োসেফটি রুলস অভ্ বাংলাদেশ ২০১২ এবং বায়োসেফটি গাইড লাইন অভ্ বাংলাদেশ ২০০৮ প্রণয়ন করেছে। আমাদের রোগ প্রতিরোধের সব চাইতে সহজ ও কার্যকর উপায় হচ্ছে জৈব নিরাপত্তা। বসতবাড়ী হতে খামার সব জায়গাতেই জৈব নিরাপত্তা অর্থাৎ রোগের জীবাণু প্রবেশ নিয়ন্ত্রণ করতে হবে।

 অনুষ্ঠানে স্বাগত বক্তব্য দেন বায়োটেক কনসোর্টিয়াম ইন্ডিয়া লিমিটেডের চিফ জেনারেল ম্যানেজার ডঃ বিভা আহুজা বিশেষ অতিথি হিসেবে উপস্থিত ছিলেন বন পরিবেশ ও জলবায়ু পরিবর্তন মন্ত্রণালয়ের সচিব আব্দুল্লাহ আল মহসিন চৌধুরী ও কৃষি সচিব মোঃ নাসিরুজ্জামান।

#

গিয়াস/নাইচ/সঞ্জীব/শামীম/২০১৯/১৯০২ ঘণ্টা

তথ্যবিবরণী নম্বর : ৩৫০০

**উন্নত-সমৃদ্ধ শিক্ষিত জাতি গঠনে শিশুশ্রমকে না বলতে হবে**

 **---শ্রম প্রতিমন্ত্রী**

খুলনা, ৩০ ভাদ্র (১৪ সেপ্টেম্বর) :

         শ্রম ও কর্মসংস্থান প্রতিমন্ত্রী মন্নুজান সুফিয়ান বলেছেন, উন্নত-সমৃদ্ধ শিক্ষিত জাতি গঠনে শিশুশ্রমকে না বলতে হবে। টেকসই উনয়ন লক্ষ্যমাত্রাকে সামনে রেখে ২০২৫ সালের মধ্যে শিশুশ্রমমুক্ত শোভন কর্মপরিবেশে নিশ্চিতে কাজ করছে সরকার।

          প্রতিমন্ত্রী আজ খুলনা জেলা প্রশাসকের সম্মেলন কক্ষে ‘ঝুঁকিপূর্ণ শিশুশ্রম নিরসন এবং গৃহকর্মী সুরক্ষা নীতি ২০১৫’ বাস্তবায়নের লক্ষ্যে আয়োজিত বিভাগীয় কর্মশালায় প্রধান অতিথির বক্তৃতায় এসব কথা বলেন।

         শ্রম প্রতিমন্ত্রী বলেন, ঝুঁকিপূর্ণ শিশুশ্রম নিরসনে জনসচেতনতার পাশাপাশি প্রশিক্ষণের ওপর জোর দিচ্ছে সরকার। এই লক্ষ্যে তাঁর মন্ত্রণালয় দুইশ’ ৮৪ কোটি টাকা ব্যয়ে ঝুঁকিপূর্ণ শিশুশ্রম নিরসন প্রকল্প গ্রহণ করেছে।

 কর্মশালায় জানানো হয়, সরকার ঘোষিত ৩৮টি ঝুঁকিপূর্ণ কাজের মধ্যে ১১টি খাতকে শীঘ্রই শিশুশ্রমমুক্ত ঘোষণা করতে কাজ করছে কলকারখানা ও প্রতিষ্ঠান পরিদর্শন অধিদপ্তর। ঝুঁকিপূর্ণ শিশুশ্রম নিরসনে খুলনা বিভাগর ৫৯টি উপজেলার মধ্যে ৫০টি উপজেলায় কমিটি গঠন করা হয়েছে। এছাড়া খুলনা জেলায় শিশুশ্রমে নিয়োজিত শিশুদের ডেটাবেজ তৈরির কাজ শেষ পর্যায়ে বলে জানানো হয়।

          খুলনা বিভাগীয় কমিশনার লোকমান হোসেন মিয়ার সভাপতিত্বে কর্মশালায় মন্ত্রণালয়ের সচিব কে এম আলী আজম, অতিরিক্ত সচিব ড. মোল্লা জালাল উদ্দিন, শ্রম অধিদপ্তরের মহাপরিচালক এ কে এম  মিজানুর রহমান, শ্রমিক কল্যাণ ফাউন্ডেশনের মহাপরিচালক ডাঃ আনিসুল আওয়াল, জেলা প্রশাসক মোহাম্মদ হেলাল হোসেন এবং ওয়ার্ল্ড ভিশনের আঞ্চলিক পরিচালক লিমা হান্না দুরিন বক্তৃতা করেন। স্বাগত বক্তৃতা করেন কলকারখানা ও প্রতিষ্ঠান পরিদর্শন অধিদপ্তরের মহাপরিদর্শক শিবনাথ রায়।

 কর্মশালায় খুলনা বিভাগের জেলা পর্যায়ের বিভিন্ন দপ্তরের কর্মকর্তা, এনজিও প্রতিনিধি, সাংবাদিক, শিশুশ্রমে নিয়োজিত শিশু, গৃহকর্মীসহ সুশীল সমাজের প্রতিনিধিগণ অংশগ্রহণ করেন। বিভাগীয় প্রশাসন, বিভাগীয় শ্রম অধিদপ্তর, খুলনা কলকারখানা প্রতিষ্ঠান পরিদর্শন অধিদপ্তর এবং যৌথভাবে এই অনুষ্ঠানের আয়োজন করে। কর্মশালায় সহযোগিতা করে বেসরকারি উন্নয়ন সংস্থা ওয়ার্ল্ড ভিশন।

#

আকতারুল/নাইচ/সঞ্জীব/আব্বাস/২০১৯/১৮৪৮ ঘণ্টা

তথ্যবিবরণী নম্বর : ৩৪৯৯

**শিল্প-কারখানায় বিদ্যুৎ জ্বালানি সংক্রান্ত অসঙ্গতি দ্রুত সমাধান করা হবে -বিদ্যুৎ প্রতিমন্ত্রী**

ঢাকা, ৩০ ভাদ্র (১৪ সেপ্টেম্বর)

 বিদ্যুৎ জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, শিল্প-কারখানায় বিদ্যুৎ জ্বালানি সংক্রান্ত অসঙ্গতি দ্রুত সমাধান করা হবে। সরকারি-বেসরকারি সংস্থার সমন্বয় বাড়ানো প্রয়োজন। এই সমন্বয়ই অতি সল্প সময়ে বিদ্যমান সমস্যার সমাধান দিবে।

 প্রতিমন্ত্রী আজ বিদ্যুৎ ভবনে শিল্প-কারখানায় নিরবচ্ছিন্ন বিদ্যুৎ জ্বালানি সরবরাহের লক্ষ্যে আয়োজিত সমস্যা সমাধান সংক্রান্ত সভায় বিশেষ অতিথির বক্তব্যে এসব কথা বলেন। তিনি বলেন, গ্যাস সংযোগের জন্য কেন ব্যবসায়ীদের মন্ত্রণালয়ে আসতে হয়, নিরবচ্ছিন্ন গ্যাস বা বিদ্যুৎ না সরবরাহের কারণ কী, ইভিসি মিটার কেন পায় না, বিষয়গুলো উভয় পক্ষ বসেই সমাধান করা সম্ভব। এজন্য বাংলাদেশ এনার্জি এন্ড পাওয়ার রিসার্স কাউন্সিল (ইপিআরসি)-এর চেয়ারম্যানের নেতৃত্বে সরকারি-বেসরকারি সংস্থার (শিল্প প্রতিষ্ঠানের প্রতিনিধির) সমন্বয়ে একটি কমিটি করা হবে। এ কমিটিই বিদ্যমান অসঙ্গতি, সম্ভাব্য সমাধান বা ভবিষ্যৎ পরিকল্পনা সরকারের কাছে উপস্থাপন করবে।

 অনুষ্ঠানে প্রধান অতিথির বক্তব্যে প্রধানমন্ত্রীর বিদ্যুৎ জ্বালানি ও খনিজ সম্পদ বিষয়ক উপদেষ্টা

ড. তৌফিক-ই-ইলাহী চৌধুরী, বীর বিক্রম বলেছেন, প্রত্যেক কোম্পানিতে হ্যাপিনেস ডেস্ক থাকা উচিত। চ্যালেঞ্জগুলো দ্রুততার সাথে সমাধান করতে পারলে শিল্প প্রতিষ্ঠান আরো বিকশিত হবে। এ সময় তিনি ক্যাপ্টিভ ব্যবহারকারী শিল্প-কারখানাগুলোকে কো-জেনারেশন বা ট্রাই-জেনারেশনে যেতে আহ্বান জানান। এ সময় অবৈধ সংযোগ ও বকেয়া বিল আদায়ে ব্যবসায়ী নেতৃবৃন্দের সহযোগিতা কামনা করেন।

 বাংলাদেশ এনার্জি এন্ড পাওয়ার রিসার্স কাউন্সিল (ইপিআরসি)-এর চেয়ারম্যান সুবীর কিশোর চৌধুরীর সভাপতিত্বে অনুষ্ঠানে অন্যান্যের মধ্যে বিদ্যুৎ বিভাগের সিনিয়র সচিব ডঃ আহমদ কায়কাউস, আর্থিক প্রতিষ্ঠান বিভাগের সিনিয়র সচিব মোঃ আসাদুল ইসলাম, এনবিআর-এর চেয়ারম্যান মোঃ মোশাররফ হোসেন ভূইয়া, বিডার চেয়ারম্যান মোঃ সিরাজুল ইসলা্ম, জ্বালানি ও খনিজ সম্পদ বিভাগের সচিব আবু হেনা মোঃ রাহমাতুল মুনিম-সহ বিদ্যুৎ বিভাগ ও জ্বালানি ও খনিজ সম্পদ বিভাগের ঊর্ধ্বতন কর্মকর্তারা উপস্থিত ছিলেন।

#

আসলাম/নাইচ/সঞ্জীব/শামীম/২০১৯/১৮১৮ ঘণ্টা

তথ্যবিবরণী নম্বর : ৩৪৯৮

**মদিনায় চিকিৎসাধীন হাজিদের খোঁজখবর নিলেন ধর্ম প্রতিমন্ত্রী**

ঢাকা, ৩০ ভাদ্র (১৪ সেপ্টেম্বর)

 ধর্ম প্রতিমন্ত্রী আলহাজ্ব এডভোকেট শেখ মোঃ আব্দুল্লাহ গত ১২ সেপ্টেম্বর মক্কা থেকে মদিনায় পৌঁছান। রাতে মদিনার ৩টি হাসপাতালে গিয়ে চিকিৎসাধীন চার জন বাংলাদেশি হাজির চিকিৎসার খোঁজখবর নেন এবং উন্নত চিকিৎসা প্রদানের বিষয়ে হাসপাতাল কর্তৃপক্ষের সাথে কথা বলেন।

 হাসপাতাল পরিদর্শনকালে অন্যান্যের মধ্যে উপস্থিত ছিলেন সৌদি আরবে নিযুক্ত বাংলাদেশের হজ কাউন্সিলর মোঃ মাকসুদুর রহমান, মৌসুমী হজ অফিসার (যুগ্ম সচিব) রেজানুর রহমান, ডাক্তার কর্নেল আমিনুল ইসলাম, ধর্ম প্রতিমন্ত্রীর সহকারী একান্ত সচিব শেখ নাজমুল হক সৈকত ও হজ অফিসের অনুবাদক মোঃ মাহমুদুল হাসান।

 কিশোরগঞ্জ জেলার হোসেনপুরের মোঃ আকরাম হুসেইন (৬৫), চট্টগ্রামের সন্দিপ থেকে হজ করতে আসা মোঃ ফুরকান (৬৫) চিকিৎসা নিচ্ছেন মদিনার আহমাদী হাসপাতালে এবং লক্ষ্মীপুরের মোঃ মোমিনুল্লাহ খান (৬৩) উহুদ ও কিং ফাহাদ হাসপাতালে চিকিৎসাধীন এ কে এম শাহ আলম (৬৫)। হার্ট অ্যাটাক, কিডনি, নিউমোনিয়া ও ব্রেইন স্ট্রোকে আক্রান্ত এসব রোগী।

 এর আগে ধর্ম প্রতিমন্ত্রী এ বছর বাংলাদেশ থেকে হজ করতে আসা মক্কা শরীফের বিভিন্ন হাসপাতালে চিকিৎসাধীন গুরুতর অসুস্থ হাজীদের খোঁজখবর নেন।

 উল্লেখ্য, ধর্ম প্রতিমন্ত্রী সৌদি সরকারের ইসলামিক এফেয়ার্স, দাওয়াহ এন্ড গাইডেন্স বিষয়ক মন্ত্রীর আমন্ত্রণে মক্কায় অনুষ্ঠিত ৪১তম কিং আব্দুল আজিজ আন্তর্জাতিক হিফজুল কোরআন প্রতিযোগিতায় সম্মানিত মেহমান হিসেবে সৌদি আরব সফর করছেন। আজ ১৪ সেপ্টেম্বর রাতে দেশে ফেরার কথা রয়েছে।

#

আনোয়ার/নাইচ/সঞ্জীব/শামীম/২০১৯/১৮৩২ ঘণ্টা

তথ্যবিবরণী নম্বর : ৩৪৯৭

**মহিলা বিষয়ক মন্ত্রীদের সম্মেলনে যোগ দিতে**

**কেনিয়া সফরে যাচ্ছেন মহিলা ও শিশু বিষয়ক প্রতিমন্ত্রী**

ঢাকা, ৩০ ভাদ্র (১৪ সেপ্টেম্বর)

 কেনিয়ার রাজধানী নাইরোবীতে অনুষ্ঠেয় ১২তম কমনওয়েলথ মহিলা বিষয়ক মন্ত্রীদের সম্মেলনে যোগ দিতে কেনিয়া সফরে যাচ্ছেন মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা। প্রতিমন্ত্রী আগামীকাল ১৫ সেপ্টেম্বর কেনিয়ার রাজধানী নাইরোবীর উদ্দেশ্যে ঢাকা ত্যাগ করবেন।

 কেনিয়ার রাজধানী নাইরোবীতে আগামী ১৭ থেকে ২০ সেপ্টেম্বর ২০১৯ পর্যন্ত চার দিনব্যাপী ১২তম কমনওয়েলথ মহিলা বিষয়ক মন্ত্রীদের সম্মেলন অনুষ্ঠিত হবে। এই সম্মেলনে বাংলাদেশসহ কমনওয়েলথভুক্ত ৫৩টি সদস্যরাষ্ট্রের প্রতিনিধিদের যোগ দেওয়ার কথা রয়েছে।

 প্রতিমন্ত্রী ফজিলাতুন নেসা ইন্দিরা ৫ সদস্যবিশিষ্ট বাংলাদেশ প্রতিনিধিদলের নেতৃত্ব দেবেন। প্রনিনিধি দলের অন্যতম সম্মানিত সদস্য মহিলা ও শিশু বিষয়ক মন্ত্রণালয়ের সচিব কামরুন নাহার। প্রতিমন্ত্রী সম্মেলনে বাংলাদেশে নারী উন্নয়ন, নারীর রাজনৈতিক ও সামাজিক ক্ষমতায়ন, কর্মসংস্থানসহ নারী উন্নয়ন বিষয়ক বিভিন্ন আন্তর্জাতিক ইস্যুতে বাংলাদেশের সাফল্য ও অবস্থান তুলে ধরবেন। সচিব কামরুন নাহার সম্মেলনে সিনিয়র অফিসিয়ালদের একটি সেশনে নারী উন্নয়ন বিষয়ে সরকারের বিভিন্ন কার্যক্রম, অর্জন ও ভবিষ্যৎ কর্মপরিকল্পনা নিয়ে বক্তব্য প্রদান করবেন।

#

আলমগীর/নাইচ/সঞ্জীব/শামীম/২০১৯/১৮৩৬ ঘণ্টা

তথ্যবিবরণী নম্বর : ৩৪৯৬

**সমুদ্র বন্দরের** **জন্য সতর্ক সংকেত প্রত্যাহার**

ঢাকা, ৩০ ভাদ্র (১৪ সেপ্টেম্বর) :

 বাংলাদেশের উপকূলীয় এলাকা, উত্তর বঙ্গোপসাগর এবং সমুদ্র বন্দরসমূহের উপর দিয়ে ঝড়ো হাওয়া বয়ে যাওয়ার সম্ভাবনা নেই। চট্টগ্রাম, কক্সবাজার, মংলা ও পায়রা সমুদ্র বন্দরসমূহকে সতর্ক সংকেত নামিয়ে ফেলতে বলা হয়েছে।

 ন্যাশনাল ডিজাস্টার রেসপন্স কো-অর্ডিনেশন সেন্টার থেকে পাওয়া আজ দুপুর ২ টার প্রতিবেদনে এসব তথ্য পাওয়া গেছে।

 আবহাওয়ার পূর্বাভাস অনুযায়ী আজ সন্ধ্যা ৬টা পর্যন্ত দেশের অভ্যন্তরীণ নদীবন্দরসমূহের জন্য কোনো সতর্কবাণী নেই এবংকোনো সংকেত দেখাতে হবে না।

 আজ সকাল ৯টা থেকে পরবর্তী ২৪ ঘণ্টার পূর্বাভাসে বলা হয়েছে রংপুর**,** ময়মনসিংহ**,** চট্টগ্রাম ও সিলেট বিভাগের অনেক জায়গায় এবং রাজশাহী**,** ঢাকা**,** খুলনা ও বরিশাল বিভাগের কিছু কিছু জায়গায় অস্থায়ী দমকা হাওয়াসহ হালকা থেকে মাঝারি ধরনের বৃষ্টি অথবা বজ্রসহ বৃষ্টি হতে পারে। সেই সাথে দেশের কোথাও কোথাও মাঝারি ধরনের ভারী থেকে ভারী বর্ষণ হতে পারে।

#

তাসমীন/নাইচ/সঞ্জীব/আব্বাস/২০১৯/১৭৪৬ ঘণ্টা

তথ্যবিবরণী নম্বর : ৩৪৯৫

**দখল ও দূষণের শিকার খালগুলো উদ্ধার করে ওয়াটার ট্রান্সপোর্ট চালু করা হবে**

 **--স্থানীয় সরকার মন্ত্রী**

ঢাকা, ৩০ ভাদ্র (১৪ সেপ্টেম্বর)

 স্থানীয় সরকার মন্ত্রী মো. তাজুল ইসলাম বলেছেন, ঢাকা শহরে অনেকগুলো খাল ও লেক নানা কারণে দখল, দূষণ ও ভরাট হয়েছে। খাল ও লেকগুলোর দখল উচ্ছেদ করে এবং ভরাট হওয়া জায়গাগুলো খনন করে হাতিরঝিলের মতো ওয়াটার ট্রান্সপোর্ট চালু করা হবে। এজন্য তিনি সকলের সহযোগিতা কামনা করেন। তিনি আরো বলেন, এসব ব্যবস্থা চালু করা গেলে নাগরিকের সময় এবং অর্থ খরচ কমে আসবে। একইসঙ্গে সড়কে ট্রাফিকের ওপর চাপ কমবে।

 আজ রাজধানীর প্যান প্যাসিফিক সোনারগাঁও হোটেলের পদ্মা হলে ঢাকা ওয়াসা কর্তৃক 'বিল কালেকশন অ্যাওয়ার্ড' প্রদান অনুষ্ঠানে প্রধান অতিথির ভাষণে মন্ত্রী এসব কথা বলেন।

 অনুষ্ঠানে ঢাকা ওয়াসার সাথে বিল কালেকশনের জন্য চুক্তিবদ্ধ ৩৩টি ব্যাংকের মধ্যে ২০১৮-১৯ অর্থবছরে সর্বাধিক বিল গ্রহণকারী ১০টি ব্যাংকের ব্যবস্থাপনা পরিচালককে পুরস্কৃত করা হয়।

 পুরস্কারপ্রাপ্ত ব্যাংকগুলো হলো- ফার্স্ট সিকিউরিটি ইসলামী ব্যাংক লিমিটেড, সাউথইস্ট ব্যাংক লিমিটেড, প্রিমিয়ার ব্যাংক লিমিটেড, পূবালী ব্যাংক লিমিটেড, সোশ্যাল ইসলামী ব্যাংক লিমিটেড, ব্যাংক এশিয়া লিমিটেড, ওয়ান ব্যাংক লিমিটেড, এক্সিম ব্যাংক লিমিটেড, মার্কেন্টাইল ব্যাংক লিমিটেড এবং ইউনাইটেড কমার্শিয়াল ব্যাংক লিমিটেড।

 ঢাকা ওয়াসার ব্যবস্থাপনা পরিচালক (এমডি) তাকসিম এ খানের সভাপতিত্বে অনুষ্ঠানে বিশেষ অতিথির বক্তৃতা করেন স্থানীয় সরকার বিভাগের সচিব হেলালুদ্দীন আহমদ।

#

হাসান/নাইচ/সঞ্জীব/শামীম/২০১৯/১৭৩৮ ঘণ্টা

তথ্যবিবরণী নম্বর : ৩৪৯৩

**ডেঙ্গুর প্রকোপ কমছে**

ঢাকা, ৩০ ভাদ্র (১৪ সেপ্টেম্বর) :

 স্বাস্থ্য অধিদপ্তরের হেলথ ইমার্জেন্সি অপারেশন সেন্টার ও কন্ট্রোল রুমের তথ্য অনুযায়ী গত ২৪ ঘণ্টায় সারা দেশে নতুন ৫২৭ জন ডেঙ্গু রোগী হাসপাতালে ভর্তি হয়েছেন। সেপ্টেম্বর মাসের শুরু থেকেই হাসপাতালগুলোতে নতুন ডেঙ্গুরোগী ভর্তির সংখ্যা লক্ষ্যণীয়ভাবে কমে এসেছে। গত ২৪ ঘণ্টায় নতুন আক্রান্ত ডেঙ্গু রোগীর সংখ্যা ২২ শতাংশ কমেছে।

 প্রতিবেদনের তথ্য অনুযায়ী গত জানুয়ারি থেকে আজ পর্যন্ত ডেঙ্গু রোগের চিকিৎসা শেষে ছাড়পত্র নিয়ে চলে গেছেন ৭৭ হাজার ৩৬৮ জন। ছাড়পত্র প্রাপ্ত রোগীর সংখ্যা ৯৬ শতাংশ। বর্তমানে সারা দেশের হাসপাতালগুলোতে ডেঙ্গুরোগে আক্রান্ত ভর্তিকৃত রোগী আছেন ২ হাজার ৯৯৬ জন। এ যাবত ৬০ জনের মৃত্যু ডেঙ্গুজনিত বলে নিশ্চিত করা হয়েছে।

#

স্বাস্থ্য অধিদপ্তর/নাইচ/সঞ্জীব/আব্বাস/২০১৯/১৭০৭ ঘণ্টা

*তথ্যবিবরণী নম্বর : ৩৪৯৪*

***বাংলাদেশ ক্রিকেট দলকে যুব ও ক্রীড়া প্রতিমন্ত্রীর অভিনন্দন***

*ঢাকা, ৩০ ভাদ্র (১৪ সেপ্টেম্বর)*

 *ত্রিদেশীয় টি-টোয়েন্টি ক্রিকেট সিরিজে জিম্বাবুয়েকে হারিয়ে শুভ সূচনা করায় বাংলাদেশ ক্রিকেট দলকে অভিনন্দন জানিয়েছেন যুব ও ক্রীড়া প্রতিমন্ত্রী মোঃ জাহিদ আহসান রাসেল।*

 *গতকাল এক অভিনন্দন বার্তায় প্রতিমন্ত্রী জাতীয় ক্রিকেট দলের খেলোয়াড়, কোচ ও ক্রিকেট বোর্ড সংশ্লিষ্ট সকলকে অভিনন্দন জানান। তিনি আশা প্রকাশ করেন, সিরিজের অন্যান্য ম্যাচেও বাংলাদেশ ক্রিকেট দলের জয়ের এই ধারা অব্যাহত থাকবে ।*

#

*আরিফ/নাইচ/সঞ্জীব/শামীম/২০১৯/১৭০০ ঘণ্টা*